Source: http://www.europarl.europa.eu/doceo/document/TA-8-2019-0266_MT.html
Timestamp: 2019-10-21 15:47:56+00:00
Document Index: 1023133

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'art;\n10', 'Qorti ']

Testi adottati - Kwittanza 2017: L-Aġenzija Ewropea għall-Kontroll tas-Sajd (EFCA) - It-Tlieta, 26 ta' Marzu 2019
Proċedura : 2018/2197(DEC)
Ċiklu relatat mad-dokument : A8-0133/2019
PV 26/03/2019 - 13.25
P8_TA(2019)0266
167k 53k
Kwittanza 2017: L-Aġenzija Ewropea għall-Kontroll tas-Sajd (EFCA)
P8_TA-PROV(2019)0266 A8-0133/2019
1. Deċiżjoni tal-Parlament Ewropew tas-26 ta' Marzu 2019 dwar il-kwittanza għall-implimentazzjoni tal-baġit tal-Aġenzija Ewropea għall-Kontroll tas-Sajd (EFCA) għas-sena finanzjarja 2017 (2018/2197(DEC))
– wara li kkunsidra l-kontijiet annwali finali tal-Aġenzija Ewropea għall-Kontroll tas-Sajd għas-sena finanzjarja 2017,
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Kontroll tas-Sajd għas-sena finanzjarja 2017, flimkien mar-risposta tal-Aġenzija(1),
– wara li kkunsidra d-dikjarazzjoni ta' assigurazzjoni(2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2017, skont l-Artikolu 287 tat-Trattat dwar il-Funzjonament tal-Unjoni Ewropea,
– wara li kkunsidra r-rakkomandazzjoni tal-Kunsill tat-12 ta' Frar 2019 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2017 (05825/2019 – C8-0087/2019),
– wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012(4), u b'mod partikolari l-Artikolu 70 tiegħu,
– wara li kkunsidra r-Regolament tal-Kunsill (KE) Nru 768/2005 tas-26 ta' April 2005 li jwaqqaf Aġenzija Komunitarja għall-Kontroll tas-Sajd u li jemenda r-Regolament (KEE) Nru 2847/93 li jistabbilixxi sistema ta' kontroll li tapplika għall-Politika Komuni tas-Sajd(5), u b'mod partikolari l-Artikolu 36 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għas-Sajd (A8-0133/2019),
1. Jagħti l-kwittanza lid-Direttur Eżekuttiv tal-Aġenzija Ewropea għall-Kontroll tas-Sajd għall-implimentazzjoni tal-baġit tal-Aġenzija għas-sena finanzjarja 2017;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Aġenzija Ewropea għall-Kontroll tas-Sajd, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
(1) ĠU C 434, 30.11.2018, p. 109.
(2) ĠU C 434, 30.11.2018, p. 109.
(4) ĠU L 193, 30.7.2018, p. 1.
(5) ĠU L 128, 21.5.2005, p. 1.
2. Deċiżjoni tal-Parlament Ewropew tas-26 ta’ Marzu 2019 dwar l-għeluq tal-kontijiet tal-Aġenzija Ewropea għall-Kontroll tas-Sajd għas-sena finanzjarja 2017 (2018/2197(DEC))
1. Japprova l-għeluq tal-kontijiet tal-Aġenzija Ewropea għall-Kontroll tas-Sajd għas-sena finanzjarja 2017;
2. Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija Ewropea għall-Kontroll tas-Sajd, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
3. Riżoluzzjoni tal-Parlament Ewropew tas-26 ta’ Marzu 2019 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Kontroll tas-Sajd għas-sena finanzjarja 2017 (2018/2197(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għall-Kontroll tas-Sajd għas-sena finanzjarja 2017,
A. billi, skont ir-rapport tad-dħul u n-nefqa tagħha(1), il-baġit finali tal-Aġenzija Ewropea għall-Kontroll tas-Sajd ("l-Aġenzija") għas-sena finanzjarja 2017 kien ta' EUR 17 113 000, li jfisser żieda ta' 71,70 % meta mqabbel mal-2016; billi ż-żieda kienet relatata l-aktar mat-Titolu III (baġit operattiv), b'żieda ta' 295 %, diretta lejn kiri ulterjuri ta' mezzi mill-Aġenzija (funzjoni ġdida tal-Gwardja Ewropea tal-Kosta); billi l-baġit kollu tal-Aġenzija huwa derivat mill-baġit tal-Unjoni;
B. billi l-Qorti tal-Awdituri ("il-Qorti") stqarret li kisbet assigurazzjonijiet raġonevoli li l-kontijiet annwali tal-Aġenzija għas-sena finanzjarja 2017 huma affidabbli u li t-tranżazzjonijiet ta' bażi huma legali u regolari;
1. Jinnota b'sodisfazzjon li l-isforzi ta' monitoraġġ baġitarju matul is-sena finanzjarja 2017 irriżultaw f'rata ta' implimentazzjoni tal-baġit ta' 98,9 %, li tirrappreżenta tnaqqis ta' 0,7 % meta mqabbel mal-2016; jinnota b'dispjaċir li r-rata ta' eżekuzzjoni tal-approprjazzjonijiet ta' pagament kienet ta' 73,8 %, li tfisser tnaqqis ta' 14,7 % meta mqabbel mal-2016;
Kanċellazzjoni tar-riporti
2. Jinnota bi tħassib li l-kanċellazzjoni tar-riporti mill-2016 għall-2017 ammontat għal EUR 53 595, li tirrappreżenta 5,22 % tal-ammont totali riportat, u żieda ta' 0,5 % meta mqabbel mal-2016;
3. Jinnota b'sodisfazzjon li l-Aġenzija tuża għadd ta' Indikaturi Ewlenin tal-Prestazzjoni biex tappoġġja l-objettivi strateġiċi pluriennali tagħha u tivvaluta l-valur miżjud ipprovdut mill-attivitajiet tagħha, u wkoll ħalli ttejjeb il-ġestjoni baġitarja tagħha;
4. Jinnota li l-Aġenzija implimentat 93 % tal-attivitajiet tagħha fil-ħin u implimentat 90 % tal-Pjan Strateġiku Annwali tal-Komunikazzjoni tagħha;
5. Jinnota b'sodisfazzjon li l-Aġenzija, l-Aġenzija Ewropea għall-Gwardja tal-Fruntiera u tal-Kosta u l-Aġenzija Ewropea għas-Sigurtà Marittima adottaw arranġament ta' ħidma tripartitiku li jiddefinixxi l-kooperazzjoni bejn dawk l-aġenziji u l-kooperazzjoni mal-awtoritajiet nazzjonali li jwettqu funzjonijiet ta' gwardja tal-kosta; jistieden lill-Aġenzija tirrapporta lill-awtorità ta' kwittanza dwar pjanijiet u żviluppi futuri rigward dik il-kooperazzjoni;
6. Jaqbel li ż-żamma tal-istess livell għoli ta' spezzjonijiet bħall-2016 kienet kisba diffiċli, fil-kuntest tal-kooperazzjoni dwar il-funzjonijiet tal-gwardja Ewropea tal-kosta;
7. Jirrimarka li l-politika l-ġdida tal-Unjoni dwar il-migrazzjoni u, b'mod partikolari, il-ħolqien tal-Gwardja Ewropea tal-Fruntiera u tal-Kosta, bħala parti minn titjib ġenerali fil-funzjonijiet tal-gwardja tal-kosta, jinvolvu kompiti ġodda ta' spezzjoni u kooperazzjoni aħjar għall-Aġenzija, li se teħtieġ aktar finanzjament u riżorsi umani u tekniċi;
8. Jirrimarka li jkun tajjeb li l-Aġenzija tingħata biżżejjed riżorsi biex twettaq tipi ġodda ta' operazzjonijiet ħalli twaqqaf ir-rotot użati mill-faċilitaturi ta' dħul klandestin ta' bnedmin u tuża d-data fornuta mis-sistemi tar-rappurtaġġ tal-bastimenti bil-għan li jiġu lokalizzati d-dgħajjes li jġorru l-migranti;
9. Madankollu jinsisti fuq l-importanza suprema tal-attivitajiet ewlenin ta' spezzjonijiet fil-kuntest tal-implimentazzjoni tal-obbligu ta' ħatt l-art;
10. Jinnota li r-riżultati tat-tieni Evalwazzjoni Esterna Indipendenti ta' Ħames Snin tal-Aġenzija għall-perjodu 2012-2016 ġew ippreżentati fl-20 ta' Ġunju 2017; jinnota b'sodisfazzjon li r-rapport jikkonferma l-prestazzjoni pożittiva tal-Aġenzija fil-kriterji ta' evalwazzjoni kollha;
Politika dwar il-persunal
11. Jinnota li fil-31 ta' Diċembru 2017, it-tabella tal-persunal kienet mimlija sa 96,72 %, bil-ħatra ta' 59 Aġent Temporanju minn 61 Aġent Temporanju li kienu awtorizzati taħt il-baġit tal-Unjoni (51 post awtorizzat fl-2016); jinnota li, barra minn hekk, tmien Aġenti Kuntrattwali u ħames Esperti Nazzjonali Sekondati kienu qed jaħdmu għall-Aġenzija fl-2017; jinnota li minħabba t-tibdil fir-regolament fundatur, l-Aġenzija ngħatat 13-il post tax-xogħol għall-kompiti assoċjati l-ġodda, li minnhom tlieta ntużaw għar-riżerva ta' riallokazzjoni għall-aġenziji;
12. Jinnota li l-Aġenzija adottat il-mudell tad-deċiżjoni tal-Kummissjoni dwar il-politika għall-protezzjoni tad-dinjità tal-persuna u l-prevenzjoni tal-fastidju, u li fl-2017 ġiet varata sejħa għall-konsulenti kunfidenzjali u t-taħriġ kien qed jiġi ffinalizzat fl-2018;
13. Jistieden lill-Aġenzija tkompli ssaħħaħ il-politika tagħha dwar il-bilanċ bejn il-ġeneri sabiex tmur lil hinn mid-dominju tradizzjonali maskili minn fejn joriġinaw l-esperti tagħha; minkejja maġġoranza ta' persunal femminili taħt id-Direttur Eżekuttiv u fl-Unità tar-Riżorsi u l-IT, 22 % biss tal-persunal bi grad AD8 u ogħla huma nisa;
14. Jenfasizza li l-attività ewlenija tal-akkwist fl-2017 kienet iffukata fuq il-varar ta' sejħa miftuħa għal Kiri ta' Bastiment tal-Għassa tas-Sajd Offshore (EUR 20 miljun), li ġiet iffinalizzata b'suċċess u li rriżultat fl-iffirmar ta' kuntratt qafas;
15. Jinnota b'sodisfazzjoni li, wara l-objettiv tal-aġenziji tal-Unjoni li jaqsmu l-isforzi tal-akkwist pubbliku, l-Aġenzija varat l-ewwel sejħa għall-offerti interistituzzjonali miftuħa tagħha fl-2017 u li żewġ aġenziji oħra ngħaqdu ma' dik il-proċedura ta' akkwist; jistieden lill-Aġenzija tirrapporta lill-awtorità ta' kwittanza dwar l-iżviluppi futuri rigward il-proċeduri ta' akkwist konġunt tagħha;
Prevenzjoni u ġestjoni tal-kunflitti ta' interess u trasparenza
16. Jirrikonoxxi l-miżuri eżistenti tal-Aġenzija u l-isforzi kontinwi biex jiġu żgurati t-trasparenza, il-prevenzjoni u l-ġestjoni tal-kunflitti ta' interess, u l-protezzjoni tal-informaturi; jinnota b'sodisfazzjon li l-esperti li ma jiffirmawx dikjarazzjoni tal-interessi ma jitħallewx jaħdmu taħt kuntratt speċifiku u li l-Aġenzija tissorvelja regolarment is-sottomissjoni tad-dikjarazzjonijiet;
17. Jilqa' bi pjaċir il-fatt li l-Aġenzija żviluppat u implimentat monitoraġġ ċentralizzat tar-rakkomandazzjonijiet kollha ta' awditjar maħruġa mill-Qorti u mis-Servizz tal-Awditjar Intern, bil-ħsieb li tikkonsolidahom u tissorveljahom, kif ukoll biex ittejjeb is-segwitu għall-pjanijiet ta' azzjoni korrispondenti;
18. Jinnota l-isforzi tal-Aġenzija biex tiżgura post tax-xogħol kosteffikaċi u li ma jagħmilx ħsara lill-ambjent; jirrimarka madankollu li l-Aġenzija ma għandha l-ebda miżura addizzjonali fis-seħħ biex tnaqqas jew tinnewtralizza l-emissjonijiet ta' CO2;
19. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu tas-26 ta’ Marzu 2019(2) dwar il-prestazzjoni, il-ġestjoni finanzjarja u l-kontroll tal-aġenziji.
(1) ĠU C 84, 17.3.2017, p. 158.
(2) Testi adottati, P8_TA-PROV(2019)0254.
Aġġornata l-aħħar: 28 ta' Marzu 2019 Avviż legali